રંજના : નારાયણભાઈ દેસાઈએ આપના વિષે કહેલું યાદ આવે છે, “મનુભાઈ ઇતિહાસના ભારે અભ્યાસી છે એમ કહેવા કરતાં તેઓ ઇતિહાસના મૌલિક ભાષ્યકાર છે તેમ કહેવું વધુ સાચું ઠરે.” એ સંદર્ભમાં કહીએ તો આપે ઇતિહાસનો માત્ર ઊંડો અભ્યાસ કર્યો છે એવું નથી, પરંતુ તેનો સમાજ જીવન અને રાજકારણ પર શો પ્રભાવ પડે એ વિષે વિશદ વિવરણ કર્યું છે. ઇતિહાસ મીમાંસાનું નિરૂપણ કરતા ગ્રંથો જેવા કે ઇતિહાસ અને કેળવણી, ઇતિહાસ કથાઓ: ગ્રીસ અને રોમ, મધ્યકાલીન ઇતિહાસ, મરાઠા ઇતિહાસ, મરાઠા યુગ, મરાઠા સત્તા – શિવાજી ક્રાંતિ, મહારાષ્ટ્ર લક્ષ્મી અને માનવકુળ કથા આપે લખ્યાં, પરંતુ તેના શિરમોર સમા પુસ્તક ‘આપણો વારસો ને વૈભવ’ની વાત કરું તો તેમાં વેદ પહેલાંના યુગથી માંડીને મધ્યયુગ સુધીના કાળને સ્પર્શતા રાજકીય અને સામાજિક-સાંસ્કૃિતક ચિત્રને અસંખ્ય ગ્રંથોના અભ્યાસ બાદ આધાર પૂર્ણ વિગતો લઈને વાચકો સમક્ષ મુક્યું છે. ઐતિહાસિક ઘટનાઓનું આવું સમુચિત દર્શન આપ જાણે વાર્તા કહેતા હોય તેમ સહજ રીતે સમજાવી શકો છો તેની પાછળ શું રહસ્ય છે?